**INFORMATĪVAIS ZIŅOJUMS**

**Par Eiropas Savienības Nodarbinātības, sociālās politikas,**

**veselības un patērētāju lietu ministru padomes**

**2024. gada 2.-3. decembra sanāksmē izskatāmajiem**

**Labklājības ministrijas kompetencē esošajiem jautājumiem**

2024. gada 2.-3. decembrī Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **Priekšlikums Eiropas Parlamenta un Padomes direktīvai par stažieru darba nosacījumu uzlabošanu un īstenošanu un cīņu pret tādām pastāvīgām darba attiecībām, kas noformētas kā stažēšanās**

2024. gada 20. martā Eiropas Komisija *(turpmāk – Komisija)* publicēja divus priekšlikumus (priekšlikumu direktīvai un priekšlikumu ieteikumam, skatīt arī informatīvā ziņojuma 4. punktu), kuru mērķis ir uzlabot stažēšanās kvalitāti. Priekšlikuma direktīvai mērķis ir noteikt vienotu principu un pasākumu ietvaru, lai uzlabotu un īstenotu stažieru darba nosacījumus, kā arī apkarotu tādas pastāvīgas darba tiesiskās attiecības, kas krāpnieciski noformētas kā stažēšanās.

Ar stažēšanos priekšlikuma direktīvai ietvaros saprot ierobežota ilguma darba praksi, kurā ietverts būtisks mācīšanās vai apmācību komponents un kuru veic, lai gūtu praktisku un profesionālu pieredzi nolūkā uzlabot nodarbināmību, kā arī atvieglot pāreju uz pastāvīgām darba tiesiskajām attiecībām vai iegūtu profesiju. Saskaņā ar priekšlikumu direktīvai stažieriem darba nosacījumu un atalgojuma ziņā tiek nodrošināta ne mazāk labvēlīga attieksme kā pret salīdzināmiem pastāvīgiem darba ņēmējiem uzņēmumā.

Ungārijas prezidentūra ir precizējusi priekšlikuma direktīvai darbības jomu, attiecinot to tikai uz stažieriem, kuriem ir darba līgums vai darba attiecības. Direktīva neattieksies uz mācekļa praksi, profesionālo izglītību un praksi vai formālo izglītību, kā arī uz stažēšanos, kas ir daļa no aktīvās darba tirgus politikas. Vienlaikus ieviesta lielāka skaidrība “stažēšanās” un “stažiera” definīcijās. Tāpat precizētais priekšlikums paredz nodrošināt dalībvalstīm papildu elastību, lai labāk atspoguļotu dalībvalstu sistēmu daudzveidību un samazinātu direktīvas ieviešanas gadījumā iespējamo administratīvo slogu.

*Padomes 2024. gada 2.-3. decembra sanāksmē par priekšlikumu direktīvai plānots panākt vispārēju pieeju.*

Latvijas nostāja:

 Latvija atbalsta vispārēju pieeju par priekšlikumu, novērtējot Ungārijas prezidentūras veiktos precizējumus. Latvija kopumā atbalsta priekšlikumu, kas vērsts uz stažieru situācijas uzlabošanu, kā arī nereģistrētās nodarbinātības, kas slēpta kā stažēšanās, apkarošanu. Vienlaikus Latvijai ir būtiski, lai direktīvas darbības joma būtu precīzi noteikta un neattiektos uz tādiem gadījumiem, kad prakse vai stažēšanās ārpus izglītības sistēmas ir aizliegta un jau pašreiz tiek uzskatīta par nereģistrēto nodarbinātību.

*Labklājības ministrijas sagatavotā pozīcija Nr.1 par priekšlikumu Eiropas Parlamenta un Padomes direktīvai par stažieru darba nosacījumu uzlabošanu un īstenošanu un cīņu pret tādām pastāvīgām darba attiecībām, kas noformētas kā stažēšanās, un par priekšlikumu Padomes ieteikumam par pastiprinātu stažēšanās kvalitātes ietvaru apstiprināta Ministru kabineta 2024. gada 18. jūnija sēdē un Saeimas Eiropas lietu komisijas 2024. gada 19. jūnija sēdē.*

1. **Eiropas semestris 2025: nodarbinātības un sociālās politikas prioritātes**
	1. **Priekšlikums Padomes lēmumam par dalībvalstu nodarbinātības politikas pamatnostādnēm**
	2. **Sociālās konverģences ietvara īstenošanas izvērtējums 2024. gada Eiropas semestra ciklā**
	3. **Nodarbinātības komitejas izvērtējums par Ieteikuma par individuālajiem mācību kontiem īstenošanu**

Komisija Eiropas semestra dokumentus, iezīmējot arī prioritātes nodarbinātības un sociālajā politikā, parasti publicē novembrī, tomēr šogad, ņemot vērā institucionālās pārmaiņas saistībā ar Eiropas Parlamenta vēlēšanām, dokumenti tiks publicēti vēlāk.

2024. gada 16. jūnijā Komisija publicēja Padomes lēmumu, kas atbilstoši aktuālajai situācijai precizē nodarbinātības politikas pamatnostādnes. Tomēr kopumā pamatnostādnes saglabā Padomes 2022. gada 21. novembra lēmumā 2022/2296ietvertos rīcības virzienus:

* palielināt darbaspēka pieprasījumu,
* stiprināt darbaspēka piedāvājumu un uzlabot piekļuvi nodarbinātībai, prasmju un kompetenču apguvei mūža garumā,
* uzlabot darba tirgus darbību un sociālā dialoga efektivitāti,
* veicināt vienlīdzīgas iespējas visiem, sekmēt sociālo iekļaušanu un cīnīties pret nabadzību.

Nodarbinātības komiteja un Sociālās aizsardzības komiteja ir sagatavojušas izvērtējumu par Sociālās konverģences ietvaru, kurā tiek norādīts, ka konsenss par iespējamu strukturētāku pieeju sociālās konverģences uzraudzībai ES ar Sociālās konverģences ietvaru nav panākts. Joprojām pastāv bažas par ietvara pievienoto vērtību, salīdzinot ar esošajiem mehānismiem. Tādejādi tiek ieteikts Komisijai apsvērt pielāgojumus, lai pilnībā izmantotu Sociālās konverģences ietvara potenciālu.

Nodarbinātības komiteja ir sagatavojusi izvērtējumu par Ieteikuma par individuālajiem mācību kontiem īstenošanu 14 dalībvalstīs (tostarp arī Latvijā). Izvērtējumā norādīts, ka Ieteikuma īstenošanas progress ir sākuma stadijā un atšķiras starp dalībvalstīm. Kopumā tiek konstatēts, ka individuālie mācību konti tiek uztverti ne tikai kā finanšu instruments, bet arī kā mehānisms, lai kritiski izvērtētu un pārskatītu pieaugušo apmācību sistēmu. Nodarbinātības komiteja norāda arī uz sociālo partneru iesaisti. Vienlaikus tiek secināts, ka turpmākam progresam nepieciešama ne tikai aktīva dalībvalstu iesaiste, bet arī citu iesaistīto un saņēmēju attieksmes maiņa.

*Padomes 2024. gada 2.-3. decembra sanāksmē plānots pieņemt Padomes lēmumu par dalībvalstu nodarbinātības politikas pamatnostādnēm, kā arī uzklausīt Nodarbinātības komitejas un Sociālās aizsardzības komitejas sniegtos viedokļus. Vienlaikus plānotas arī politikas debates, balstoties uz Ungārijas prezidentūras sagatavotajiem jautājumiem:*

1. *Ņemot vērā tendences, analīzi un ieteikumus, kādas prioritātes jūs noteiktu 2024.-2029. gadam, ņemot vērā gaidāmo jauno Eiropas Sociālo tiesību pīlāra Rīcības plānu?*
2. *Pamatojoties uz jūsu pieredzi saistībā ar Sociālās konverģences ietvara pilotprojekta īstenošanu un ņemot vērā Nodarbinātības komitejas un Sociālās aizsardzības komitejas viedokli, vai piekrītat, ka ir nepieciešams uzlabot augšupvērstas sociālās konverģences analīzi, pamatojoties uz Sociālās konverģences ietvara iezīmēm pēc pilotprojekta fāzes? Ja jā, kuri izvērtējuma elementi būtu jāuzlabo, raugoties uz nākamajiem Eiropas semestra cikliem?*

Latvijas nostāja:

Latvija atbalsta Padomes lēmumu par dalībvalstu nodarbinātības politikas pamatnostādnēm. Latvija novērtē centienus veicināt darba tirgus līdzdalību, sociālo iekļaušanu un nabadzības mazināšanu ES dalībvalstīs. Īpaši būtiski sadarbībā ar sociālajiem partneriem ir pasākumi nodarbinātības veicināšanai, kā arī prasmju un kompetenču stiprināšanai, ņemot vērā digitalizāciju un automatizāciju, vides jautājumus, kā arī īpaši mazāk aizsargāto grupu situāciju un sabiedrības novecošanās tendences.

Latvija pieņem zināšanai Nodarbinātības komitejas un Sociālās aizsardzības komitejas sniegtos viedokļus.Kopumā atbalstām pasākumus, kas ir vērsti uz pieaugušo lielāku iesaisti izglītībā un mācībās. Šādiem pasākumiem ir būtiska loma gan attiecībā uz ekonomikas konkurētspēju, gan ilgtspējīgu sociālekonomisko attīstību, tādējādi arī sekmējot augšupvērstu sociālekonomisko konverģenci.

Eiropas Sociālo tiesību pīlārs un nodarbinātības politikas pamatnostādnes sociālos, nodarbinātības un prasmju jautājumus skata kompleksi. Tādēļ ir būtiski, lai tas tā tiktu atspoguļots arī Eiropas Sociālo tiesību pīlāra Rīcības plānā, uzsverot, ka šīs rīcībpolitikas mijiedarbojas. Vienlaikus atbalstāms ir tas, ka īpašu uzsvaru paredzēts likt uz darba vietu kvalitātes jautājumiem, kā arī mājokļu pieejamību.

Attiecībā uz ES līmeņa mērķa rādītājiem arī Latvijas situācijā visambiciozākais ir izrādījies rādītājs pieaugušo iesaistei izglītībā un mācībās, kamēr nozīmīgāki uzlabojumi ir panākti nodarbinātības veicināšanas un nabadzības mazināšanas jomās. Sociālekonomiskajai konverģencei ir nepieciešams laiks, taču vienlaikus īpašu uzsvaru jāliek arī uz produktivitātes kāpināšanu, tajā skaitā tehnoloģisko attīstību uzņēmumos, kā to akcentē arī M. Dragi un E. Lettas ziņojumi. Ir būtiska ilgtspējīga ekonomiskā izaugsme, kas vienlaikus rada labas kvalitātes darba vietas. Labākas kvalitātes darba vietas noteiktās nozarēs var daļēji risināt arī darbaspēka nepietiekamības jautājumu un veicināt ES darbaspēka rezervju aktīvāku iesaisti darba tirgū.

ES fondi sniedz neatsveramu ieguldījumu sociālekonomiskās konverģences veicināšanā. Būtiski ES fondu ieguldījumi tiek veikti arī dažādās mācību programmās un citos darba tirgus politikas un izglītības jomas pasākumos. Latvijā esam īpašu uzsvaru likuši uz šādu ieguldījumu ietekmes novērtējumu veikšanu. Arī šis jautājums varētu tikt aptverts Eiropas Sociālo tiesību pīlāra Rīcības plānā. Pavisam drīz, 2024. gada 12. un 13. decembrī Rīgā organizēsim savstarpējās mācīšanās semināru par ietekmes novērtējumu jautājumiem, par kuru ES dalībvalstu vidū ir liela interese. Kopumā jāuzsver vēl arvien nozīmīgais savstarpējās mācīšanās potenciāls dažādos Eiropas Sociālo tiesību pīlārā ietverto jomu jautājumos.

Latvija uzskata, ka ir svarīgi, lai Komisijas veiktā analīze Eiropas semestra procesā ir pierādījumos balstīta un ņem vērā dalībvalstu specifisko situāciju. Eiropas semestra ietvaros Padomes atbildības jomās jau ir paredzēti tādi procesi kā daudzpusējā uzraudzība, kā arī tādi instrumenti kā Sociālo rādītāju tablo un Nodarbinātības snieguma monitors.

Diskusijas par Sociālās konverģences ietvaru parādīja, ka būtiski atšķiras viedokļi par jauna instrumenta nepieciešamību, pievienoto vērtību un pienesumu. To ir svarīgi ņemt vērā, jo efektīvai Eiropas semestra darbībai ir nepieciešams Eiropas semestra procesu un instrumentu akcepts dalībvalstīs.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr. 616.*

1. **Visaptveroši risinājumi demogrāfiskajiem izaicinājumiem: atbalsts vecākiem un neizmantotā jauno un vecāko paaudžu potenciālā izmantošana**

2023. gada 11. oktobrī Komisija publicēja paziņojumu “Demogrāfiskās pārmaiņas Eiropā: rīkkopa darbībai”. Arī Ungārijas prezidentūra demogrāfiju ir izvirzījusi kā vienu no prioritārajiem jautājumiem.

*Padomes 2024. gada 2.-3. decembra sanāksmē plānotas politikas debates, balstoties uz Ungārijas prezidentūras sagatavotajiem jautājumiem (diskusiju jautājumi uz informatīvā ziņojuma sagatavošanas brīdi nav pieejami).*

Latvijas nostāja:

Latvija, tāpat kā citas ES dalībvalstis, saskaras ar būtiskām demogrāfiskajām pārmaiņām. Tāpēc svarīga ir paaudžu solidaritāte, kas ietver arī savstarpēju mācīšanos. Latvija piekrīt, ka būtisks ir atbalsts vecākiem, kā arī bērniem un jauniešiem. Tāpat uzskatām, ka ilgākam darba mūžam svarīgas ir augstas kvalitātes darba vietas un veselības veicināšana un slimību profilakse visas dzīves garumā. Veselības problēmas var izraisīt darbaspēju samazināšanos vai zudumu. Tāpēc izpratnes veidošana par veselīga dzīvesveida pamatprincipiem, piemēram, sabalansētu uzturu, fiziskām aktivitātēm un iespēju veikt profilaktiskās apskates, var veicināt garāku un veselīgāku darba mūžu.

*Bērnu, jaunatnes un ģimenes attīstības pamatnostādnes 2022.-2027. gadam apstiprinātas 2022. gada 21. decembrī ar Ministru kabineta rīkojumu Nr. 967.*

1. **Priekšlikums Padomes ieteikumam par pastiprinātu stažēšanās kvalitātes ietvaru**

2024. gada 20. martā Komisija publicēja divus priekšlikumus (priekšlikumu direktīvai un priekšlikumu ieteikumam), kuru mērķis ir uzlabot stažēšanās kvalitāti. Priekšlikuma ieteikumam mērķis iruzlabot stažēšanās kvalitāti, jo īpaši mācību un apmācības saturu un darba nosacījumus, lai atvieglotu pāreju no izglītības, bezdarba vai neaktivitātes uz darbu. Priekšlikums ieteikumam sastāv no tādiem elementiem kā rakstveida līgums, mācību un darba nosacījumi, sociālā aizsardzība, stažēšanās atzīšana, iekļaujoša stažēšanās u.c.

*Padomes 2024. gada 2.-3. decembra sanāksmē plānots pieņemt zināšanai Ungārijas prezidentūras sagatavoto progresa ziņojumu.*

Latvijas nostāja:

Latvija pieņem zināšanai Ungārijas prezidentūras sniegto informāciju. Latvija kopumā atbalsta priekšlikumus, kas vērsti uz stažieru situācijas uzlabošanu, kā arī nereģistrētās nodarbinātības, kas slēpta kā stažēšanās, apkarošanu.

*Labklājības ministrijas sagatavotā pozīcija Nr. 1 par priekšlikumu Eiropas Parlamenta un Padomes direktīvai par stažieru darba nosacījumu uzlabošanu un īstenošanu un cīņu pret tādām pastāvīgām darba attiecībām, kas noformētas kā stažēšanās, un par priekšlikumu Padomes ieteikumam par pastiprinātu stažēšanās kvalitātes ietvaru apstiprināta Ministru kabineta 2024. gada 18. jūnija sēdē un Saeimas Eiropas lietu komisijas 2024. gada 19. jūnija sēdē.*

1. **Padomes secinājumi par darbaspēka un prasmju nepietiekamību ES: mobilizējot neizmantoto darbaspēka potenciālu Eiropas Savienībā**

Ungārijas prezidentūra ir sagatavojusi secinājumu projektu, kurā uzsver, ka darbaspēka un prasmju nepietiekamība ir būtisks ierobežojums ES ilgtspējīgai un iekļaujošai izaugsmei, konkurētspējai, kā arī zaļajai un digitālajai pārejai. Vienlaikus tiek norādīts arī uz labi strādājošiem darba tirgiem un darba apstākļiem, kas ir būtiski turpmākai izaugsmei.

Secinājumu projektā dalībvalstis tiek aicinātas turpināt attīstīt iekļaujošas un visaptverošas nodarbinātības, prasmju un sociālās politikas, īstenot pasākumus jauniešu iesaistei darba tirgū, apzināt un risināt vecāku darbinieku īpašās vajadzības, mazināt līdzdalības darba tirgū starp dzimumiem atšķirības, pilnveidot nākotnes prasmju attīstības un prognozēšanas instrumentus u.c. Vienlaikus dalībvalstis un Komisija tiek aicinātas risināt izaicinājumus, ko rada darbaspēka un prasmju nepietiekamība, apzināt jauno tehnoloģiju un jauno nodarbinātības formu iespējas u.c. Savukārt Nodarbinātības komiteja un Sociālās aizsardzības komiteja tiek aicinātas Eiropas semestra ietvaros turpināt uzraudzīt darbaspēka un prasmju nepietiekamību, vērtēt digitalizācijas un automatizācijas ietekmi u.c.

*Padomes 2024. gada 2.-3. decembra sanāksmē plānota secinājumu apstiprināšana.*

Latvijas nostāja:

Latvija atbalsta secinājumu apstiprināšanu. Latvija novērtē Ungārijas centienus aktualizēt jautājumu par darbaspēka un prasmju nepietiekamību. Tāpat būtiski ir pievērst uzmanību arī darbavietu kvalitātei, tostarp pienācīgam atalgojumam, prasmju pilnveidei un pārkvalifikācijai.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr. 616.*

1. **Padomes secinājumi par personu ar invaliditāti sociālās iekļaušanas sekmēšanu caur nodarbinātību, saprātīgu pielāgojumu un rehabilitāciju**

Ungārijas prezidentūra ir sagatavojusi secinājumu projektu, kurā uzsver gan ANO Konvencijas par personu ar invaliditāti tiesībām, gan Eiropas Sociālo tiesību pīlāra lomu personu ar invaliditāti iekļaušanas sekmēšanā. Secinājumu projektā tiek norādīts uz personu ar invaliditāti zemāku iesaisti darba tirgū. Tiek uzsvērti arī esošie dalībvalstu instrumenti personu ar invaliditāti atbalstam darba tirgū. Vienlaikus tiek norādīts arī uz būvētās vides, transporta, informācijas un komunikāciju sistēmu piekļūstamību.

Secinājumu projektā dalībvalstis tiek aicinātas sekmēt personu ar invaliditāti nodarbinātību, izvirzīt ar to saistītus kvalitatīvus un kvantitatīvus nacionālos mērķus, veicināt invaliditātes un nediskriminācijas pieejas integrēšanu citās politikās, izvērtēt iespējas attīstīt visaptverošus rehabilitācijas pakalpojumus u.c. Vienlaikus dalībvalstis un Komisija tiek aicinātas uzlabot datu ievākšanu, apmainīties ar labāko pieredzi u.c.

*Padomes 2024. gada 2.-3. decembra sanāksmē plānota secinājumu apstiprināšana.*

Latvijas nostāja:

Latvija atbalsta secinājumu apstiprināšanu. Personu ar invaliditāti darba tirgus iespēju veicināšana ir būtiska Latvijas darba tirgus politikas prioritāte, tādējādi Latvijā tiek īstenoti un pilnveidoti pasākumi personu ar invaliditāti atbalstam, tostarp ar ES fondu līdzekļiem.

Lai personu ar invaliditāti iekļaušanās darba tirgū būtu veiksmīga, ir jāturpina arī darba devēju un sabiedrības kopumā informēšanas pasākumi. Vienlaikus uzmanība pievēršama aizspriedumu par personu ar invaliditāti spējām mazināšanai un darba vides pielāgošanai, kā arī izpratnei par piemērotāko risinājumu darbinieka ar invaliditāti veiksmīgai iekļaušanai darba vidē.

*Plāns personu ar invaliditāti vienlīdzīgu iespēju veicināšanai 2024.-2027. gadam apstiprināts 2024. gada 21. maijā ar Ministru kabineta rīkojumu Nr. 396.*

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr. 616.*

1. **Padomes secinājumi par pieejas pamatpakalpojumiem un nodarbinātības dienestiem uzlabošanu, lai sekmētu nabadzības vai sociālās atstumtības riskam pakļauto personu, tostarp romu, sociālo iekļaušanu, mazinot teritoriālās nevienlīdzības**

Ungārijas prezidentūra ir sagatavojusi secinājumu projektu, kurā uzsver cilvēka cieņu, brīvību un cilvēktiesības kā ES pamatvērtības. Vienlaikus tiek norādīts uz ES apņemšanos mazināt nevienlīdzību, cīnīties pret nabadzību, sociālo atstumtību un diskrimināciju, kā arī stiprināt ekonomisko, sociālo un teritoriālo kohēziju.

Secinājumu projektā dalībvalstis tiek aicinātas veicināt reģionālās attīstības stratēģijas, lai nodrošinātu vienlīdzīgu pieeju pakalpojumiem un nodarbinātības dienestiem, atbalstot sadarbību ar pašvaldībām, apzinot atšķirtās teritorijas, pilnveidojot zināšanas un ekspertīzi, iespējami labāk izmantojot pieejamo finansējumu, uzraugot progresu u.c. Vienlaikus Komisija tiek aicināta ņemt vērā teritoriālo nevienlīdzību, īstenojot Eiropas Sociālo tiesību pīlāru, kā arī pārskatīt brīvprātīgo sociālo pakalpojumu kvalitātes ietvaru. Savukārt Sociālās aizsardzības komiteja un Nodarbinātības komiteja tiek aicinātas apdomāt sociālo indikatoru pilnveidošanas nozīmi un nepieciešamību, sekmēt labākās pieredzes apmaiņu u.c..

*Padomes 2024. gada 2.-3. decembra sanāksmē plānota secinājumu apstiprināšana.*

Latvijas nostāja:

Latvija atbalsta secinājumu apstiprināšanu. Latvija piekrīt, ka ir būtiski turpināt pasākumus, lai sekmētu nabadzības un sociālās atstumtības riskam pakļauto personu sociālo iekļaušanu, kā arī pilnvērtīgu iesaisti darba tirgū, jo īpaši ņemot vērā reģionālās attīstības izaicinājumus un atšķirīgo darba tirgus situāciju. Tāpat Latvija atbalsta teritoriālās nevienlīdzības risināšanu, uzlabojot piekļuvi sociālajiem pakalpojumiem.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr. 616.*

*Plāns romu stratēģiskā ietvara pasākumu īstenošanai 2024.-2027. gadam apstiprināts 2024. gada 27. augustā ar Ministru kabineta rīkojumu Nr.709.*

1. **Padomes secinājumi par darba un privātās dzīves līdzsvara un dzimumu līdztiesības nodrošināšanu visām paaudzēm demogrāfisko izaicinājumu kontekstā**

Ungārijas prezidentūra ir sagatavojusi secinājumu projektu, kurā uzsver, ka pieaugoša sieviešu līdzdalība darba tirgū ir priekšnoteikums ekonomiskajai stabilitātei, izaugsmei un konkurētspējai. ES ir panākts būtisks progress attiecībā uz darba, ģimenes un privātās dzīves saskaņošanu, tomēr vecāki ar maziem bērniem joprojām saskaras ar zināmām grūtībām. Secinājumu projektā tiek norādīts arī uz elastīgiem darba nosacījumiem, aprūpes pienākumu līdztiesīgu sadalījumu starp vīriešiem un sievietēm utt.

Secinājumu projektā dalībvalstis tiek aicinātas nodrošināt pieejamus un kvalitatīvus bērnu izglītības un aprūpes pakalpojumus, paātrināt Eiropas Garantijas bērniem īstenošanu, veicināt darba devēju un sociālo partneru centienus izstrādāt, stiprināt un īstenot pasākumus darba un ģimenes dzīves saskaņošanai, veicināt informācijas izplatīšanu u.c. Vienlaikus Komisija un dalībvalstis tiek aicinātas sekmēt sadarbību starp politikas veidotājiem, darba devējiem, sociālajiem partneriem, atbalstīt Eiropas līmeņa sociālos partnerus, risinot šos jautājumus, sekmēt līdzvērtīgu neapmaksāta aprūpes darba un mājas pienākumu sadali u.c.

*Padomes 2024. gada 2.-3. decembra sanāksmē plānota secinājumu apstiprināšana.*

Latvijas nostāja:

Latvija atbalsta secinājumu apstiprināšanu. Latvija novērtē līdz šim ES līmenī īstenotos soļus, lai līdztiesība, sieviešu un vīriešu vienlīdzīgas iespējas un tiesības tiktu nodrošinātas, gan domājot par darba un privātās dzīves saskaņošanu, gan vienlīdzīgu pārstāvniecību uzņēmumu pārvaldībā, gan attiecībā uz vienlīdzīgu darba samaksu sievietēm un vīriešiem. Šie jautājumi ir būtiski arī nākotnes izaicinājumu risināšanā, kas saistīti ar demogrāfiskajām tendencēm. Uzskatām, ka ir nepieciešams stiprināt konkurētspējīgu, visiem pieejamu un ilgtspējīgu aprūpes nozari, kas veicina līdztiesību sabiedrībā. Tāpat ir būtiski uzrunāt vīriešus, lai panāktu viņu aktīvāku iesaisti neapmaksāto aprūpes pienākumu veikšanā un rūpēs par bērnu, laužot ar dzimumu saistītus stereotipus.

*Sieviešu un vīriešu vienlīdzīgu tiesību un iespēju veicināšanas plāns 2024.-2027. gadam apstiprināts 2024. gada 18. jūnijā ar Ministru kabineta rīkojumu Nr. 500.*

1. **Padomes secinājumi par sieviešu un meiteņu mentālās veselības stiprināšanu, veicinot dzimumu līdztiesību**

Ungārijas prezidentūra ir sagatavojusi secinājumu projektu, kura norāda, ka dzimumu līdztiesība un cilvēktiesības ir Eiropas pamatvērtības. Vienlaikus tiek atzīts, ka mentālās veselības problēmas ir saistītas ar dažāda veida nevienlīdzībām. Papildus arī dzimumu stereotipi un tradicionālās dzimumu lomas var būtiski ietekmēt sieviešu un meiteņu dzīves. Secinājumu projektā tiek iezīmēta arī digitālo tehnoloģiju loma gan informācijas izplatīšanā, gan kā vide, kurā iespējama vardarbība.

Secinājumu projektā dalībvalstis tiek aicinātas nodrošināt, ka pasākumi mentālās veselības atbalstam ņem vērā dzimumu perspektīvu, cīnīties pret visa veida vardarbību un stereotipiem, veikt pasākumus, lai pasargātu jauniešus no kaitīga satura tiešsaistē, nodrošināt atbalsu un sociālo aizsardzību vecākiem u.c. Vienlaikus Komisija tiek aicināta turpināt pasākumus, lai risinātu ar tehnoloģiju lietošanu saistīto vardarbību, informēt par psiholoģiskā atbalsta vecākiem nozīmi, sekmēt sabiedrības izpratni u.c.

*Padomes 2024. gada 2.-3. decembra sanāksmē plānota secinājumu apstiprināšana.*

Latvijas nostāja:

Latvija atbalsta secinājumu apstiprināšanu. Dzimumu līdztiesības nodrošināšanai būtisks ir gan tiesiskais ietvars, gan politikas pasākumi, lai līdztiesības principi tiktu ieviesti dzīvē. Kopumā savu tiesību apzināšanās un informētība par savām tiesībām, izpratne par to, ko nozīmē dzimumu līdztiesība, ir priekšnoteikums tam, lai sabiedrībā dzimumu līdztiesība būtu vērtība. Tāpat ir būtiski integrēt dzimumu līdztiesības principus dažādās politikas nozarēs, tostarp veselības jomā, lai stiprinātu meiteņu un sieviešu, kā arī zēnu un vīriešu vienlīdzīgas iespējas un tiesības. Jauniešu kontekstā ir īpaši svarīgi iekļaujošā veidā runāt par jaunajām tehnoloģijām un to piedāvātajām iespējām, lai mazinātu vardarbību digitālajā vidē, veidojot cieņpilnas savstarpējās attiecības, kuru pamatā ir līdztiesība.

*Sieviešu un vīriešu vienlīdzīgu tiesību un iespēju veicināšanas plāns 2024.-2027. gadam apstiprināts 2024. gada 18. jūnijā ar Ministru kabineta rīkojumu Nr. 500.*